CELEX: E2020C0047
Language: sl
Date: 2020-05-25 00:00:00
Title: Delegirana odločba Nadzornega organa Efte št. 47/20/COL z dne 25. maja 2020 o odobritvi odstopanja Norveške od nekaterih skupnih predpisov za varnost v letalstvu v skladu s členom 14(6) Uredbe (ES) št. 216/2008 [2020/1248]

3.9.2020   
            
            
               SL
            
            
               Uradni list Evropske unije
            
            
               L 288/26
            
         
      DELEGIRANA ODLOČBA NADZORNEGA ORGANA EFTE št. 47/20/COL
      z dne 25. maja 2020
      o odobritvi odstopanja Norveške od nekaterih skupnih predpisov za varnost v letalstvu v skladu s členom 14(6) Uredbe (ES) št. 216/2008 [2020/1248]
      NADZORNI ORGAN EFTE JE –
      ob upoštevanju akta iz točke 66n Priloge XIII k Sporazumu EGP,
      ob upoštevanju Uredbe (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (1), kakor je bila spremenjena (v nadaljnjem besedilu: akt), kakor je bila prilagojena Sporazumu EGP s Protokolom 1 k Sporazumu in s Sklepom Skupnega odbora EGP št. 163/2011 in zlasti s točko 3(e) Priloge k navedenemu sklepu,
      ob upoštevanju zlasti členov 14(6) in 14(7) akta,
      ob upoštevanju mnenja Odbora Efte za promet z dne 6. maja 2020 v obliki tihega soglasja, pri čemer je bil prvotni datum za mnenje zaradi koronavirusne krize izjemoma podaljšan za en mesec,
      ob upoštevanju naslednjega:
      Norveška je obvestila Nadzorni organ Efte (v nadaljnjem besedilu: Nadzorni organ) in Evropsko agencijo za varnost v letalstvu (v nadaljnjem besedilu: Agencija) o svoji nameri, da odstopa od zahtev iz FCL.905.SFI iz Priloge I k Uredbi Komisije (EU) št. 1178/2011 (2), tako da inštruktorjem za letenje na simulatorju (v nadaljnjem besedilu: SFI) podeli privilegij, da lahko usposabljajo kandidate za potrdilo SFI, ne da bi izpolnjevali zahtevo po najmanj treh letih izkušenj v vlogi inštruktorja za rating za tip (v nadaljnjem besedilu: TRI).
      Člen 14(6) akta določa, da kadar je mogoče stopnjo zaščite, ki je enakovredna stopnji, doseženi z izvajanjem izvedbenih predpisov Uredbe, doseči na drug način, lahko države članice ne glede na državljanstvo dovolijo odstopanje od teh izvedbenih predpisov.
      V skladu s členom 14(7) akta je Nadzorni organ na podlagi priporočila Nadzornega organa, izdanega 29. oktobra 2019 (dok. št. 1094402) in popravljenega 6. novembra 2019 (dok. št. 1095781), ocenil potrebo po zahtevanem odstopanju in stopnjo varstva, ki izhaja iz zahtevanega odstopanja. Nadzorni organ se je seznanil tudi s podobnim odstopanjem, ki ga je Evropska komisija pozitivno ocenila v Sklepu Komisije 2014/69/EU (3), in ugotavlja, da bo sprememba zagotovila enakovredno raven varstva, kot je bila dosežena z uporabo skupnih predpisov za varnost v letalstvu, pod pogojem, da so izpolnjeni določeni pogoji.
      V skladu s členom 1 Sklepa Skupnega odbora EGP št. 163/2011 in spremembo (a) iz točke 3 Priloge k navedenemu sklepu se izraz „država članica“ razume tako, da poleg svojega pomena v Uredbi vključuje tudi države Efte.
      V skladu s členom 14(7) akta se o odstopanju, odobrenem eni državi članici, uradno obvesti vse države Efte, ki so prav tako upravičene do uporabe tega odstopanja. Ta sklep bi zato moral biti naslovljen na vse države Efte. Opis vsakega odstopanja in pogoji za njegovo uporabo bi morali biti takšni, da bi lahko druge države Efte v enakem položaju ta ukrep uporabile, ne da bi pri tem potrebovale dodatno odobritev Nadzornega organa. Kljub temu morajo države Efte uradno sporočiti uporabo odstopanj, saj imajo ta lahko učinke zunaj zadevne države Efte.
      Ukrepi iz te odločbe so v skladu z mnenjem Odbora Efte za promet –
      SPREJEL NASLEDNJI SKLEP:
      
                  1.
               
               
                  Norveška lahko odstopa od zahtev iz točke FCL.905.SFI iz Priloge I k Uredbi (EU) št. 1178/2011, kot je določeno v Prilogi k tej odločbi, če so izpolnjeni pogoji iz točke 4 Priloge k tej odločbi.
               
            
                  2.
               
               
                  Vse države Efte so upravičene do uporabe ukrepov iz Priloge k tej odločbi. Države Efte o tem uradno obvestijo Nadzorni organ, Agencijo in nacionalne letalske organe.
               
            
                  3.
               
               
                  Ta odločba je naslovljena na države Efte. Verodostojna je različica v angleškem jeziku.
               
            
                  4.
               
               
                  O tej odločbi se uradno obvestijo Norveška, Islandija in Lihtenštajn.
               
            
         V Bruslju, 25. maja 2020
         
            
               Za Nadzorni organ Efte na podlagi Odločbe o prenosu pooblastil št. 103/13/COL
            
            Högni KRISTJÁNSSON
            
               Odgovorni član kolegija
            
         
         
            Carsten ZATSCHLER
            
               Sopodpisan kot direktor za
            
            
               pravne in izvršilne zadeve
            
         
      
      
         (1)  UL L 79, 19.3.2008, str. 1.
      
         (2)  Uredba Komisije (EU) št. 1178/2011 z dne 3. novembra 2011 o tehničnih zahtevah in upravnih postopkih za letalsko osebje v civilnem letalstvu v skladu z Uredbo (ES) št. 216/2008 Evropskega parlamenta in Sveta (UL L 311, 25.11.2011, str. 1), kot je bila prilagojena Sporazumu EGP s Protokolom 1 k Sporazumu.
      
         (3)  Sklep Komisije 2014/69/EU z dne 6. februarja 2014 o pooblastitvi Švedske in Združenega kraljestva, da odstopata od nekaterih skupnih predpisov za letalsko varnost v skladu s členom 14(6) Uredbe (ES) št. 216/2008 Evropskega parlamenta in Sveta (UL L 39, 8.2.2014, str. 60).
   
   
      
         PRILOGA
         Odstopanje držav Efte od Uredbe (EU) št. 1178/2011 v zvezi s privilegiji in pogoji za inštruktorja za letenje na simulatorju
         1.   Opis zahtevka
         
         Določba FCL.905.SFI iz Priloge I k Uredbi (EU) št. 1178/2011 določa privilegije inštruktorja za letenje na simulatorju (v nadaljnjem besedilu: SFI) in inštruktorju SFI ne omogoča, da usposablja kandidate za potrdilo SFI. Del FCL podeljuje privilegij tega usposabljanja samo imetnikom potrdila inštruktorja za rating za tip (v nadaljnjem besedilu: TRI), če imajo vsaj tri leta izkušenj kot inštruktorji TRI.
         Norveška vlada je z dopisom z dne 11. julija 2019 (dok. št. 1080642) uradno obvestila Nadzorni organ, da namerava odstopati od zahtev iz FCL.905.SFI iz Priloge I. Norveška vlada je Evropsko agencijo za varnost v letalstvu uradno obvestila z dopisom z dne 20. avgusta 2019 (dok. št. 1084282).
         Norveška je predlagala, da bi se inštruktorjem SFI podelil privilegij za usposabljanje kandidatov za potrdilo SFI brez izpolnjene zahteve po vsaj treh letih izkušenj kot inštruktor TRI.
         2.   Ocena zahtevka
         
         2.1   Potreba
         
         Po mnenju Norveške trenutna določba iz FCL.905.SFI iz Priloge I k Uredbi (EU) št. 1178/2011 inštruktorju SFI ne omogoča, da bi usposabljali kandidate za potrdilo SFI. Del FCL podeljuje privilegij tega usposabljanja imetnikom potrdila inštruktorja TRI, če imajo vsaj tri leta izkušenj kot inštruktorji TRI. Številni inštruktorji na tečajih SFI na Norveškem delajo kot mentorji na tečajih SFI na Norveškem, ne morejo izpolniti zahteve, da postanejo inštruktorji TRI s tremi leti izkušenj. Zato ne bodo mogli več poučevati na tečajih SFI. Poleg tega številni sedanji inštruktorji SFI ne bi mogli izpolniti zahtev za inštruktorja TRI iz zdravstvenih razlogov.
         Glede na oceno dejanskega položaja, ki jo je opravila Norveška, ni dovolj inštruktorjev TRI, ki bi lahko usposobili ustrezno število kandidatov za potrdilo SFI in bi zadostili potrebam sektorja po usposabljanju. Zato bo na voljo premalo usposobljenih inštruktorjev, ki bi lahko nudili to usposabljanje, zaradi tega pa bi lahko, če se ne odobri odstopanje, prišlo do motenj pri usposabljanju pilotov, zlasti na področju poslovnih letal.
         2.2   Enakovrednost stopnje zaščite
         
         Norveška je predlagala, da se inštruktorjem SFI, ki ne izpolnjujejo zahteve po vsaj treh letih izkušenj kot inštruktorji TRI odobri privilegij, da usposabljajo kandidate za SFI. Takšni inštruktorji SFI morajo imeti vsaj tri leta izkušenj s poučevanjem kot inštruktorji SFI, opravljen poseben dvodnevni tečaj za inštruktorje SFI, ki ga izvaja inštruktor SFI, in imeti opravljeno oceno usposobljenosti. Poleg tega je Norveška predlagala, da se od teh inštruktorjev SFI zahteva, za ohranitev veljavnosti privilegija usposabljati inštruktorje za SFI med usposabljanjem opravijo oceno usposobljenosti.
         Agencija se je strinjala z oceno Norveške, da je ob načrtovanem odstopanju dosežena stopnja zaščite, enakovredna stopnji, doseženi z izvajanjem skupnih predpisov za varnost v letalstvu, zlasti s predlaganimi dodatnimi zahtevami za usposabljanje in preverjanje.
         3.   Opis odstopanja
         
         Norveška lahko z odstopanjem od določbe FCL.905.SFI iz Priloge I k Uredbi (EU) št. 1178/2011 odobri privilegij inštruktorjem SFI, ki ne izpolnjujejo zahteve glede vsaj treh let izkušenj kot inštruktorji TRI, da usposabljajo kandidate za SFI.
         4.   Pogoji za uporabo odstopanja
         
         Takšni inštruktorji SFI morajo imeti vsaj tri leta izkušenj s poučevanjem kot inštruktorji SFI, imajo opravljen poseben dvodnevni tečaj za inštruktorje SFI, ki ga izvaja inštruktor SFI, in imajo opravljeno oceno usposobljenosti.
         5.   Splošna uporaba odstopanja
         
         To odstopanje lahko uporabijo vse države Efte, če so izpolnjeni pogoji iz točke 4.